次韵劉時可劉將赴宣州幕
作者：饒節
朝代：宋

paragraphs: 我客汴之濱，夢寐大刀頭。
幸逢劉伯倫，衣冠少其流。
胡床白羽扇，語穩氣不浮。
異時果下馬，彷彿遍九州。
每思張翰鱸，爲登王粲樓。
食貧節益苦，異哉居拙謀。
宣州雖多賢，祿仕恐未優。
長女嫁及時，大兒婚可求。
長才不自獻，澹與衆人儔。
君其吏隠歟，吾亦滄海遊。